Pika ta' Sardinja Il-Pika ta' Sardinja ("Prolagus sardus"), jew kif inhu magħruf ukoll "Prolagu", kien mammiferu plaċentat nattiv tal-gżejjer ta' Sardinja u Korsika fil-Mediterran sakemm ġie estint lejn l-aħħar tas-seklu 18 u l-bidu tas-seklu 19. Uħud mill-ewwel awturi ta' Sardinja kitbu dwar dan il-lagomorfu u ddeskrivew dan il-mammiferu bħala "fenek ġgant mingħajr denb". Hemm ukoll ħjiel li n-Nuraġiċi, il-poplu antik ta' Sardinja kien jiekol dan il-lagomorfu u kien iqisu bħala prelibatezza. Ħafna nies jemmnu li l-pika ta' Sardinja għadu jeżisti u jinsab jgħix fil-partijiet tas-selvaġġ fil-qalba lejn iċ-ċentru tal-gżira ta' Sardinja u oħrajn jemmnu li dan il-mammiferu ġie estint fi żmien ħafna aktar riċenti minn dak li jaħsbu x-xjentisti. Hemm ħafna rapporti minn nies li jgħidu li raw il-Pika ta' Sardinja iżda sal-lum l-ebda każ ma ġie verifikat. Il-pika ta' Sardinja kien mifrux maż-żewġ gżejjer ta' Sardinja u Korsika fil-Mediterran. Il-Pika ta' Korsika, li qabel kien magħrufha bħala "Prolagus corsicanus", illum il-ġurnata huwa meqjus bħala konspeċifiku mal-Pika ta' Sardinja u b'hekk sinonimu ta' "Prolagus sardus".